《华严中顶》
清代·顾光旭

五步一留连，十步一错愕。及来造兹顶，聊憩华严阁。

下俯群岭趋，岭翠纷上薄。阑干凌万仞，石海波浪作。

波远天四空，骋望极寥廓。水画嘉阳田，云抹成都郭。

晴霞亘如练，千里气参错。顾兹本非顶，虚中无倚著。

乃知大峨心，万象此开拓。

作者简介：（1731—1797）清江苏无锡人，字华阳，一字晴沙。乾隆十七年进士。官至甘肃甘凉道、署四川按察司使。有《响泉集》、《梁溪诗钞》。